RESOLUCIÓN do 3 de xuño de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo provincial de hostalaría para os anos 2005-2006 e o seu escrito de rectificación.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 08/11/2005

Visto o texto do convenio colectivo provincial de hostalaría para os anos 2005-2006 e o seu escrito de rectificación, código de convenio número 3200215, que tivo entrada nesta delegación provincial o día 11 de maio de 2005; subscrito con data do 3 de maio de 2005, pola Federación Provincial de Empresarios da Hostalaría da provincia de Ourense, en representación da parte económica, e polas centrais sindicais: Unión Xeral de Traballadores (UGT) e Comisións Obreiras (CC.OO.), en representación dos traballadores do sector; e, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo, e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Ourense, 3 de xuño de 2005.
José Lage Lage
Delegado provincial de Ourense
Convenio colectivo provincial de hostalaría
(Ourense)
Capítulo I
Disposicións xerais
Artigo 1º.-Ámbito funcional.
Este convenio colectivo regula as relacións laborais de todos os traballadores que desenvolven as súas funcións dentro de Ourense e a súa provincia, estean ou poidan estar incursos no acordo laboral de ámbito estatal para o sector de hostalaría, asinado o 1-7-2002, código de convenio nº 9910365.
Artigo 2º.-Vixencia e duración.
A duración deste convenio será de dous anos, con efectos de vixencia desde o día 1 de xaneiro de 2005 ao 31 de decembro de 2006. Os efectos económicos serán a partir do día 1 de xaneiro de 2005. Todo isto con independencia do seu rexistro pola autoridade laboral e publicación no BOP, salvo as excepcións indicadas no propio texto.
O convenio prorrogarase por períodos anuais ao non se denunciar por calquera das partes con antelación mínima de tres meses respecto á data da súa terminación, entendéndose pola denuncia válida a efectuada por escrito certificado dirixido á outra parte, conforme o previsto no Estatuto dos traballadores. A súa negociación efectuarase ao mes seguinte do seu vencemento.
Artigo 3º.-Garantía ad personam.
Por ser condicións mínimas as establecidas neste convenio, haberán de respectarse as que veñan gozando os traballadores ou as que puidesen ser incrementadas por disposición legal, regulamentaria ou costume. Cando resulten máis beneficiosas para o traballador, respectaranse as condicións persoais que con caracter global, excedan deste convenio, manténdose estritamente ad personam.
Capítulo II
Xornadas, horarios, horas extras, descansos
diarios, semanais e vacacións
Artigo 4º.-Xornada.
A xornada máxima de traballo para o persoal para este convenio para 2005 será de 40 horas semanais. Na xornada continuada computarase a media hora de comida como xornada efectivamente traballada.
Artigo 5º.-Horarios.
A elaboración e fixación de horarios de traballo será de común acordo entre a empresa e os traballadores, a través dos seus delegados de persoal ou comités de empresa, os cales gozarán os 15 días laborables antes da súa aceptación para consultas de traballadores e demais organismos que consideren oportunos:
a) Os devanditos cadros horarios deberán estar expostos en lugar visible, debendo estes sinalar a hora de entrada e saída, descanso diario e semanal e horarios das quendas.
b) Os cadros horarios deberán estar permanentemente expostos en sitios visibles nos centros de traballo.
c) Tales cadros horarios teñen que estar de conformidade co establecido no artigo 4º deste convenio, en canto á xornada máxima.
d) Os empresarios virán obrigados a fixarlles un horario especial aos traballadores que realicen cursos de formación profesional de hostalaría, para os efectos de que sexa posible asistir aos citados cursos.
Artigo 6º.-Horas extraordinarias.
Cada hora de traballo que se realice sobre a duración máxima da xornada ordinaria de traballo aboarase cun incremento do 100% sobre o salario que corresponda cada hora de traballo individual, de acordo coa táboa de salarios anexa a este convenio.
O número de horas extraordinarias non poderá ser superior a 2 ao día, 15 ao mes e 80 ao ano, así como as limitacións impostas para o efecto pola lexislación en cada momento.
Artigo 7º.-Descanso diario.
Entre a terminación dunha xornada e comezo doutra deberá existir un intervalo como mínimo de 12 horas.
Artigo 8º.-Descanso semanal.
Os traballadores terán dereito a un descanso semanal mínimo de día e medio ininterrompido, atendéndose para o seu goce ao establecido na lexislación vixente.
Artigo 9º.-Festas aboables e non recuperables.
Se por necesidades do servizo e logo de acordo entre o traballador e a empresa se traballase en día festivo, aboarase da seguinte forma:
a) Se o traballador opta por que se lle compense economicamente o día traballado, deberá percibir o 150% do salario correspondente ao devandito día.
b) Se opta polo descanso compensatorio, terá dereito a día e medio ininterrompido, dentro da mesma semana na que coincida ao devandito día.
c) O traballador ao que o seu descanso semanal lle coincida festivo terá dereito a outro día de descanso na mesma semana.
Para todos os efectos o día 29 de xullo, día de Santa Marta, patroa da hostalaría, 24 de decembro, día de Noiteboa, e 17 de novembro consideraranse festivos.
Artigo 10º.-Vacacións.
O período de vacacións para o persoal afectado por este convenio será de 30 días naturais ininterrompidos.
Durante as vacacións o traballador percibirá con cargo á empresa o salario real correspondente á súa categoría profesional.
Os traballadores que á data determinada para o seu goce non completasen o ano de servizo na empresa, ratearase polo tempo traballado.
Durante as vacacións anuais, o traballador percibirá con cargo á empresa o salario correspondente á súa categoría profesional, sendo estas retribuídas a salario real.
En cada empresa elaborarase un cadro de vacacións conforme establece a lexislación vixente, é dicir, nos tres primeiros meses do ano, no que se exporá o período de vacacións para gozar por cada
traballador, ou grupo de traballadores, intentando que sexan rotativas.
Capítulo III
Enfermidade, licenzas, excedencias
Artigo 11º.-Enfermidade.
No caso de enfermidade do traballador, a empresa está obrigada a satisfacer o complemento necesario para que, computando o que perciba con cargo á Seguridade Social, por prestación económico de IT, alcance o 100% do salario establecido neste convenio.
A empresa reserva para si o dereito a recorrer ante a inspección médica para verificar a autencidade de calquera baixa por IT.
Artigo 12º.-Licenzas.
As empresas afectadas por este convenio concederán as licenzas retributivas que soliciten os traballadores, logo de aviso e xustificación, polas causas e prazos que a continuación se consignan:
a) Por matrimonio: 15 días naturais.
b) Por falecemento de fillos/as: 5 días naturais.
c) Por enfermidade grave, accidente, hospitalización ou falecemento de parentes ata o 2º grao de consanguinidade ou afinidade, e 3º de consanguinidade: 3 días naturais. Cando por tal motivo, o traballador necesite facer un desprazamento para o efecto, o prazo será de 4 días naturais.
d) Por asistencia a exames, o tempo necesario requirido por eles, quedando o traballador obrigado a xustificar tal circunstancia e a duración daqueles.
e) Por traslado de domicilio habitual: 2 días naturais.
f) Vodas de fillos/as, irmáns, bautizos e primeiras comuñóns de fillos/as: 1 día se é dentro da provincia, e dous se é fóra de ela.
g) Para realización de funcións sindicais ou de representación do persoal nos termos establecidos legal ou convencionalmente.
h) Tres días por nacemento de fillo/a.
j) As traballadoras por lactación dun fillo menor de nove meses terán dereito a unha hora de ausencia do traballo que poderán dividir en dúas fraccións.
A muller, pola súa vontade, podera substituír este dereito por unha redución da súa xornada coa mesma finalidade. De mutuo acordo entre empresa e traballador a hora ininterrompida podera ser desfrutada ao comezo ou ao remate da xornada.
Artigo 13º.-Excedencia.
Establécese a situación de excedencia voluntaria para o persoal afectado por este convenio, sendo preciso que, para gozar tal beneficio, se leve ao servizo da empresa máis de 2 anos. A permanencia na situación de excedencia á que se refiere o parágrafo anterior non poderá ser inferior a tres meses,
nin superior a 5 anos, concedéndose esta por unha soa vez.
Causarase baixa na empresa, definitivamente, no caso de que, finalizada a excedencia, non solicite o traballador o reingreso por escrito con 1 mes de antelación ao seu vencemento.
No caso de solicitar o reingreso das excedencias de igual categoría profesional, terá preferencia o que teña maior antigüidade na empresa. O traballador en excedencia non se poderá ocupar en ningún centro de traballo que desenvolva a súa actividade en iguais ou similares características á da súa profesión.
Durante o período de excedencia non percibirá soldo ningún.
Artigo 14º.-Premio á vinculación.
Cando un traballador comprendido entre os sesenta e sesenta e cinco anos e cunha antigüidade mínima de dez anos na empresa cese nesta por calquera causa, a excepcion do despedimento procedente por sentenza firme, baixa voluntaria, morte ou baixa por invalidez permanente, total, absoluta ou gran invalidez, sen prexuízo doutras indennizacións que poidesen corresponderlle, terán dereito ao citado premio na contía de 6 mensualidades.
No caso de que o traballador finase no dito período e levase 10 anos de servizo ininterrompido na empresa, no momento do seu falecemento, estas percibiranas tanto o home como a muller ou, no seu lugar, os fillos menores de 18 anos ou de máis se están incapacitados para o traballo.
Artigo 15º.-Código de condutas.
As relacións laborais na empresa discorrerán en todo momento polo camiño da igualdade, mutuo respecto e diálogo. O traballador obedecerá as ordes que lle correspondan á súa específica categoría profesional dentro do seu horario de traballo, salvo aqueles casos que fosen de excepción.
Artigo 16º.-Ascensos.
Os ascensos de categoría profesional produciranse tendo en conta a formación e a antigüidade do traballador na empresa.
Artigo 17º.-Cesamentos, prazos e avisos previos.
Os traballadores que desexen cesar voluntariamente dos seus servizos na empresa veranse obrigados a poñelo en coñecemento desta por escrito ou a través dos delegados sindicais ou comités de empresa, cumprindo os seguintes prazos de aviso previo:
a) Xefes de grupos profesionais: 30 días naturais.
b) Resto de traballadores: 15 días naturais.
O incumprimento do traballador da obriga de preavisar coa mencionada antelación daralle dereito á empresa a descontar da súa liquidación o salario dun día por cada día de atraso.
Capítulo IV
Aprendizaxe
Artigo 18º.-Concepto.
Os traballadores en calidade de aprendizaxe ligados á empresa, en virtude de contrato especial, polo cal esta á vez que utiliza o traballo do que aprende, obrígase a ensinarlle o oficio correspondente.
A aprendizaxe, que será sempre retribuída, dará lugar a un contrato especial que se rexerá, tanto no seu contido como na súa forma, e nas obrigas respectivas de cada unha das partes, respectivamente, ademais de polo regulado nas disposicións legais, polas seguintes condicións:
a) O número de horas de traballo á semana non poderá ser superior a 35 horas repartidas en 7 diarias durante 5 días.
b) Non poderán realizar horas extraordinarias.
c) A xornada de traballo non poderá comezar antes das 9.00 da mañá, nin rematar despois das 22.00 horas, polo que non poderán realizar traballo nocturno.
d) A xornada de traballo será continuada con interrupción de 30 minutos para a comida.
e) As tarefas encargadas a estes traballadores serán exclusivamente as pertinentes á categoría profesional para a que se están preparando.
Capítulo V
Retribucións
Artigo 19º.-Retribucións.
As retribucións de persoal afecto por este convenio serán as da táboa de salarios anexos.
Que serán de obrigado cumprimento para todos os traballadores que presten os seus servizos no sector de hostalaría con independencia da súa modalidade de contratación, incluídas aquelas contratacións que expresamente sexan contratados a través das empresas de traballo temporal, as cales e para este sector deberán fixar estes salarios no documento contractual que formalicen coas empresas.
Artigo 20º.-Forma de pagamento.
O pagamento do salario efectuarase dentro da xornada laboral.
Artigo 21º.-Anticipos.
O traballador terá dereito a percibir anticipos á conta do seu salario sen que poidan exceder do 80% do salario ao que ten dereito a percibir.
Artigo 22º.-Recibos de salarios.
Todas as empresas afectadas por este convenio quedarán obrigadas a entregarlles aos seus traballadores no momento de aboarlles os seus salarios un recibo (do modelo oficial) en que consten con toda claridade os seguintes datos:
a) Os datos da empresa e os profesionais do traballador.
b) O período de tempo que se paga, a cantidade total e real en euros ganada polo traballador, con especificación de todos e cada un dos conceptos polos que se cobra.
Os recibos de salarios téñense que referir a meses naturais concretos. Se a empresa pagase por semanas, quincenas ou calquera outro período inferior ao mes, estas cantidades consignaranse como anticipos.
Artigo 23º.-Salario base.
O salario bruto base anual para os traballadores afectados por este convenio desde a súa vixencia a partir do día 1 do mes seguinte á sinatura deste texto e a súa publicación no BOP ata o 31 de decembro de 2005, serán os da táboa de salarios anexo (anexo II), que representa unha subida do salario base dun 2,35% e para o ano 2006 a subida salarial será do IPC previsto polo goberno máis o 0,35%, para todos os conceptos económicos.
Artigo 24º.-Antigüidade.
Todo traballador que, a data 31-12-1994, teña recoñecida antigüidade, manteráselle esa contía, figurando na súa nómina o concepto «complemento de antigüidade por dereitos adquiridos».
A partir do día 1-1-1995 devengarase o concepto de antigüidade en quinquenios e na contía de 12 euros e tomarase como inicio para o dito cómputo do tempo o citado día 1-1-1995.
Artigo 25º.-Complementos de posto de traballo.
O traballador que desempeñe unha praza de categoría superior percibirá o salario correspondente á mencionada categoría. Se o desempeño de tal actividade fose continuado durante tres meses ou alternos durante seis, o traballador consolidará o salario correspondente á citada categoría, logo de reclamación ante a empresa. Se por exixencia no traballo, sempre con carácter transitorio urxente e non reiterativo, se destinase a un traballador a tarefas pertencentes a categorías profesionais ás que non estea adscrito, conservará a retribución correspondente á súa categoría. En todo caso respectarase a orde xerárquica profesional para adscribir o traballador de categoría inferior, sempre e cando non constitúa represalias, discriminacións, tratos vexatorios ou ofensivos.
Artigo 26º.-Gratificacións extraordinarias.
As gratificacións extraordinarias que as empresas lles veñen aboando aos seus traballadores serán aboadas en xullo e decembro, respectivamente, e consistirán nunha mensualidade do salario real cada unha.
Artigo 27º.-Complementos en especie.
Todo persoal que ata a data teña recoñecido o dito complemento seguirao percibindo sempre e cando non se faga uso do dereito de manutención, a
empresa aboaralle 22,97 euros e 9,17 euros, respectivamente, por cada unha das 12 mensualidades.
Aos traballadores que fagan uso do dereito de manutención e aloxamento a empresa aboaralles 16,36 euros. Durante o período de vacacións independentemente dos complementos salariais previstos para estes conceptos.
Artigo 28º.-Gratificación de nocturnidade.
As horas traballadas durante o período comprendido entre as 22.00 horas da noite e as 6.00 da mañá, salvo que o salario se establecese atendendo a que o traballo sexa nocturno, en todo ou en parte, pola súa propia natureza, terán unha retribución específica incrementada, como mínimo nun 25% sobre o salario base.
Artigo 29º.-Roupa de traballo.
Anualmente as empresas subministrarán como mínimo a todos os seus traballadores, sempre que se lles exixa a súa utilización dos uniformes completos, un no verán e outro no inverno, que constará de pantalón e camisa, ou faldra e blusa.
Artigo 30º.-Contratación.
Para contribuír e darlle estabilidade ao emprego as partes asignantes deste convenio comprométense a fomentar a contratación indefinida, como norma xeral consonte as novas modalidades de contratación.
Porén, ao ser este un sector cunha problemática específica propoñemos os seguintes modelos de contratación:
a) Contratos de formación.
O contrato de formación terá como obxecto a adquisición da formación teórica e práctica necesaria para o desempeño adecuado dun oficio ou dun posto de traballo que requira un determinado nivel de cualificación.
Poderanse celebrar con traballadores maiores de 16 anos e menores de 21 anos, cunha duración mínima de 6 meses, e prorrogable ata un máximo de 3 anos.
O período de formación será do 15% da xornada máxima prevista no convenio, que poderá ser impartida dunha soa vez ao inicio do contrato.
O salario de contratación destes traballadores será igual ao 75%, 85% e 95% do salario base da categoría de axudante de camareiro ou similar, durante o primeiro, segundo e terceiro ano, respectivamente da vixencia do contrato. A aplicación deste salario será para os contratos formalizados a partir da entrada en vigor deste convenio ou da súa publicación no BOP.
b) Cando as circunstancias do mercado, acumulación de tarefas ou exceso de pedidos así o exixisen, aínda tratándose da actividade normal da empresa, os contratos de traballo concertados de acordo co establecido no artigo 15.1º b) do Estatuto dos tra
balladores e os artigos 1 b) e 3 do Real decreto 2546/1994, terán unha duración máxima de 12 meses dentro dun período de 18 meses.
Poderán acollerse ao disposto nesta disposición tanto os contratos pactados desde a publicación deste convenio como aqueles que estean xa en vigor á data de xubilación deste convenio e aínda non esgotaran a súa duración.
De formalizarse por tempo inferior ao citado de 12 meses poderán facerse prórrogas ata completar a totalidade do tempo de 12 meses.
Artigo 31º.-Recoñecementos médicos.
Realizarase unha revisión médica anual o máis completa posible, que incluirá análises, exploracións radiolóxicas, auditivas a todos os traballadores, o resultado da dita revisión médica será confidencial e o traballador recibirá copia.
Artigo 32º.-Réxime disciplinario polo acoso sexual.
Todo comportamento ou situación que atente contra o respecto ou intimidade ou contra a liberdade dos traballadores, condutas de acoso sexual verbais ou físicas serán conceptuadas como faltas graves ou moi graves no suposto de que se leven a cabo servíndose da súa relación xerárquica con persoas con contrato laboral non indefinido, a sanción é aplicable no seu máximo grao.
O comité de empresa ou delegados de persoal e a dirección da empresa velarán polo dereito á intimidade do traballador afectado.
Artigo 33º.-Cláusula de revisión salarial.
Para o ano 2005, se o IPC real a 31 de decembro de 2005 fose superior o 2%, a diferenza terá efectos retroactivos a 1 de xaneiro de 2005, pagándose os correspondentes atrasos e modificaranse á alza os valores dos conceptos obxecto do incremento salarial, que servirán de base para os incrementos do exercicio seguinte. A revisión será realizada o máis tardar na mensualidade seguinte ao facerse oficial o IPC real do exercicio.
Para o ano 2006 se o IPC real o 31 de decembro do 2006 é superior á previsión oficial, a diferenza terá efectos retroactivos a 1 de xaneiro de 2006, pagándose os correspondentes atrasos e modificaranse á alza os valores dos conceptos obxecto do incremento salarial que servirán de base para os incrementos do exercicio seguinte. A revisión será realizada o máis tardar na mensualidade seguinte ao facerse oficial o IPC real do exercicio.
O dereito á dita revisión salarial alcanzará a todos os traballadores afectados por este convenio durante todo ou parte do 2005 ou 2006 pertenzan ou non á empresa na data en que se produza a dita revisión.
A cantidade resultante, correspondente ao ano completo ou, se é o caso, a parte rateada aboarase (nunha soa paga) durante o primeiro trimestre do ano.
Capítulo VI
Disposicións adicionais
Primeira.-Comisión mixta.
Constitúese unha comisión mixta paritaria formada por cinco representantes da parte social, dos cales tres corresponderalle á Unión Xeral de Traballadores (UGT), e dous a Comisións Obreiras (CC.OO.); e cinco da parte económica, compoñentes da comisión negociadora, así como polos asesores que as partes xulguen oportunos, que terán voz pero non voto. Serán funcións desta comisión:
a) Interpretación auténtica do convenio.
b) Arbitraxe das cuestións de problemas derivados deste convenio e sometidas á súa consideración por calquera das partes.
c) Intervención dos conflitos colectivos.
d) Vixilancia e cumprimento do pactado.
Todo isto sen prexuízo da competencia que a este respecto veña atribuída aos organismos ou autoridades competentes.
Segunda.-Servizos extraordinarios.
Consideraranse servizos extraordinarios aqueles que sexan realizados por traballadores alleos á empresa. Estes servizos serán retribuídos como mínimo de 37,40 euros por servizo.
As empresas que necesiten traballadores alleos a esta para este servizo ofrecerán estes obrigatoriamente aos profesionais do sector, a través do Instituto Nacional de Emprego, sempre que estes reúnan as condicións exixidas polo servizo para o que se os require; no caso de non existir estes na oficina de emprego, a empresa quedará en libertade de contratar o igual que no caso de urxencia, no que por ser festivo, a devandita oficina estea pechada.
Terceira.-En todo o non especificado neste convenio estarase ao disposto no acordo laboral de ámbito estatal para o sector de hostalaría asinado o 1 de xullo de 2002, código de convenio 9910365.
Cuarta.-Na táboa salarial anexa a este convenio especifícanse os salarios correspondentes ás distintas categorías profesionais de establecementos nas súas distintas modalidades, incrementados nun 2,35% para 2005.
Quinta.-As empresas están en boa disposición para estimular os seus traballadores na realización de estudos ou asistencia a cursos de formación cultural ou profesional, en horas distintas á xornada laboral, correndo a cargo desta o custo dos devanditos estudos, así como a concesión de premios en metálico, que teñen de estímulo para os traballadores que acrediten a regular asistencia e bo aproveitamento. As partes asinantes acordan que no mes seguinte á sinatura do convenio se constitúa unha comisión paritaria que permita o desenvolvemento dos distintos programas formativos.
Sexta.-Operador de son.
Todo traballador que realice as funcións de operador de son, en calquera establecemento de hostalaría, terá o grupo 4 da táboa de asimilación das categorías profesionais.
Sétima.-Xubilación anticipada.
As empresas poderán establecer cos seus traballadores pactos previstos no artigo 2 b) do Real decreto 2705/1981, do 19 de outubro, que desenvolve o Real decreto lei do 20 de agosto, sobre xubilación especial aos 64 anos.
Oitava.-Xubilación obrigatoria.
A partir do 1 de xaneiro de 1992 establécese a xubilación obrigatoria para todo traballador que cumpra ou cumprise a idade de 65 anos e que completase os períodos de carencia necesarios para percibir a correspondente pensión de xubilación.
Novena.-Xubilacion parcial.
Considérase xubilación parcial a iniciada despois do cumprimento dos sesenta anos e como máximo ata o cumprimento dos sesenta e cinco anos, simultánea cun contrato de traballo a tempo parcial e vinculado cun contrato de revezamento concertado cun traballador en situación de desemprego, de conformidade co establecido no artigo 166 da Lei xeral da Seguridade Social.
Para tales efectos teranse en conta as bonificacións ou anticipacións de idade que, se é o caso, lle correspondan.
Haberá que aterse á súa regulación no disposto no Real decreto 1464/2001, do 27 de decembro, sobre a revalorización das pensións do sistema da Seguridade Social.
Décima.-As partes asinantes deste convenio, en cumprimento do establecido no artigo 26.5º da Lei 1/1995, do 24 de marzo, fan constar que o salario en cómputo anual e en función de xornada establecida neste convenio, para o grupo 4, categoría 1ª, sen antigüidade, e sen contar as gratificacións nin complementos persoais, é de 11.181 euros.
Décimo primeira.-Formación profesional.
As partes asinantes coinciden en que unha das causas da deficiente situación do mercado de traballo deriva do afastamento da formación profesional respecto ás necesidades auténticas da man de obra, e da carencia dunha formación ocupacional continua para actualización e adaptación dos traballadores activos ás novas características das tarefas na empresa.
A formación profesional, tanto inicial como continúa, con fins primordiais, son manter a competividade da empresa e mellorar a calidade dos servizos que se prestan, á vez que facilitar o perfeccionamento e a promoción profesional dos traballadores do sector comprendidos no ámbito deste convenio, debe substentarse sobre a base dun plano de formación profesional inicial e permanente que
afecte os traballadores. O devandito plano terá como criterios prioritarios na súa actuación:
1. Traballadores menos cualificados, co fin de facilitarlles unha formación de base.
2. Preparación para a introdución de novas tecnoloxías e modalidades de servizo.
3. Cualificación daqueles traballadores que, como consecuencia dos cambios na organización do traballo ou creación de emprego, o precisen.
4. Planos de actuación coordinados para atender ás necesidades de formación dos traballadores das pequenas e medianas empresas.
5. Acceso de mozos parados mediante accións formativas, no marco do plano F.I.P., en colaboración coas institucións que se crea conveniente.
Co fin de facer efectivas as accións formativas, as partes asinantes acordan realizar por si, ou por medio de entidades especializadas, estudos de carácter prosprectivo respeto das cualificacións futuras e necesidades de man de obra no sector.
Constituirase, á sinatura deste convenio, unha comisión paritaria de formación profesional, que estará composta por tres membros designados polos sindicatos e tres membros designados pola patronal, podendo acudir á mesa cantos técnicos ou asesores consideren oportunos as partes. Reunirase, polo menos, unha vez por trimestre.
As competencias da comisión de formación profesional serán:
a) Concretar o plano de formación e aprobalo, marcando prioridades, xunto coas actuacións necesarias para a súa elaboración e seguimento.
b) Propoñer accións formativas.
c) Coordinar as accións de formación e o seu financiamento.
d) Levar á práctica cantas accións en materia de formación profesional acorden as partes.
Disposición transitoria
Este convenio é asinado pola Federación Provincial de Empresarios da Hostalaría da provincia de Ourense, dunha parte, e doutra as centrais sindicais Unión Xeral de Traballadores e Comisións Obreiras, segundo o establecido na Lei 1/1995, do 24 de marzo, polo que se aproba o Estatuto dos traballadores.
ANEXO I
Clasificación de establecementos
Sección
1ª categoría
2ª categoría
3ª categoría
4ª categoría
Hoteis-residencia, albergues, paradores, hoteis-apartamento, moteis, hostais en estacións termais. Cidades de vacacións e cámping.
5 estrelas
4 estrelas
3 estrelas
2 estrelas
1 estrela
Sección
1ª categoría
2ª categoría
3ª categoría
4ª categoría
Sección 2ª. Pensións, fondas, casas de hóspedes e pousadas.
3 estrelas
2 estrelas
1 estrela
Fondas
Sección 3ª. Restaurantes, casas de comidas e tabernas que non serven comidas.
Luxo
Primeira
Segunda
Terceira
Cuarta
Sección 4ª. Cafetarías.
Especial
Primeira
Segunda
Sección 5ª. Cafés, cafés-bares, bares americanos, whiskarías, cervexarías, chocolatarías, xeadarías.
Especial
Luxo
Primeira
Segunda
Terceira
Cuarta
Sección 6ª. Salas de festas, salas de té, discotecas, tablaos flamencos, salóns de baile, casinos, sociedades recreativas.
Luxo
Primeira
Segunda
Terceira
ANEXO II
Área funcional primeira (recepción, conserxaría,
relacións públicas, administración e xestión)
Grupo profesionalTarefas grupo
I. Xefe de recepciónXefe de recepción 1
2º Xefe de recepción2º Xefe de recepción 3
Xefe de admón.Contable xeral 1
Xefe 1º 1
Primeiro conserxePrimeiro conserxe de día 3
Segundo conserxe de día 5
II. RecepcionistaRecepcionista 4
Caixeiro 4
ConserxeConserxe de noite 5
AdministrativoInterventor 3
Contable 3
Oficial 1ª 3
III. Axudante recepción
e conserxaríaAxudante recepción 6
Axudante conserxaría 6
Axudante de conserxaría 6
Axudante administrativoOficial contabilidade 3
Aux. oficina e contabilidade 4
Aux. de caixa 5
Telefonista 5
IV. Auxiliar de recepción
e conserxaríaPorteiro 7
Porteiro de coches 7
Porteiro recibidor 7
Porteiro de accesos 7
Vixilante de noite 7
Ordenanza de salón 7
Ascensorista 7
Botóns 7
Vendedor de billetes 5
Mozo equipaxes 7
Área funcional segunda (cociña e economato)
Grupo profesionalTarefas grupo
I. Xefe de cociñaXefe de cociña 1
2º Xefe de cociña2º Xefe de cociña 2
II. Xefe de partidaXefe de partida 3
CociñeiroCociñeiro 4
ReposteiroReposteiro 4
Encargado de economatoEncargado de economato 4
Encargado de almacén 4
III. Axudante de economatoAxudante de economato 7
Mozo almacén 7
Axudante cociñaAxudante cociñeiro 5
Axudante reposteiro 6
IV. Auxiliar de cociñaFregador 7
Área funcional terceira (restaurantes, bar e similares)
Grupo profesionalTarefas grupo
I. Xefe de restaurante-salaXefe de comedor 1
1º Xefe de sala 2
2º Xefe de restaurante ou sala2º Xefe de sala 3
II. CamareiroCamareiro 4
Dependente 1º 4
Dependente 2º 6
Cafeteiro 5
Caixeiro comedor 5
Pranchista 4
BarmanBarman 3
2º Barman 4
SumillerSumiller 4
Operador sonidoOperador sonido 4
III. Axudante camareiroAxudante camareiro 6
Axudante 6
Axudante pranchista 6
Axudante de barman 6
Axudante de dependente 6
Axudante de cafeteiro 6
Axudante de piso 6
Área funcional cuarta (pisos e limpeza)
Grupo profesionalTarefas grupo
I. Encargado xeralGobernanta 2
Encargado de lenzaría 5
Encargado de lavandeiro 5
II. Camareiro de pisosLenzaría 6
Camareira de pisos 6
Pranchadora-costureira 6
Lavandeira-zurcidora 6
III. Auxiliar de pisos e limpezaPersoal limpeza 7
Limpadora 7
Mozo habitación 6
Mozos de lavandaría 6
Área funcional quinta (servizos de mantemento
e servizos auxilares)
Grupo profesionalTarefas grupo
I. Xefe de servizo de cáteringXefe de servizo de cátering 1
II. Encargado de mantemento
e servizosEncargado de traballos 3
III. Especialista de mantemento
e servizosMecánico-calefactor 4
Ebanista, carpinteiro 4
Electricista 4
Albanel, pintor, condutor 4
Fontaneiro, xardineiro 4
IV. Auxiliar de mantemento
e servizosAxudante mantemento 5
Garda exterior 5
Táboas salariais por grupos profesionais
Grupos
Clasificación de establecementos
profesionais
1ª categoría
2ª categoría
3ª categoría
4ª categoría
Grupo 1
1.018,19
994,23
970,38
946,65
Grupo 2
946,64
922,61
898,67
875,87
Grupo 3
894,18
870,30
846,41
822,49
Grupo 4
798,64
774,75
774,75
752,04
Grupo 5
718,72
694,89
670,94
670,94
Grupo 6
682,92
682,92
670,94
670,94
Grupo 7
682,92
682,92
670,94
670,94
Ourense, 31 de maio de 2005.
Reunidos:
Pola parte empresarial: Federación de Empresarios de Hostalaría de Ourense.
Pola parte social: Unión Xeral de Traballadores e Comisións Obreiras.
Todos eles integrantes da comisión mixta de interpretación do convenio colectivo para o sector da hostalaría da provincia de Ourense, e con domicilio para os efectos de notificación na sede comarcal da UGT, sita en parque San Lázaro, nº 12-baixo, 32003 Ourense.
Acordan:
Proceder á declaración do texto do convenio colectivo presentado ante a autoridade laboral para o seu rexistro e publicación definitiva nos seguintes termos:
Artigo 2º.-Vixencia e duración: mantense o articulado neste.
Artigo 23º.-Salario base. Queda redactado da seguinte forma:
O salario bruto anual para os traballadores afectados por este convenio desde o día 1 de xaneiro de 2005 serán os da táboa de salarios do anexo, que representa unha suba do salario base dun 2,35% e para o ano 2006 a subida salarial será do IPC previsto polo goberno máis o 0,35% con independencia do seu rexistro e publicación no BOP.
E para que así conste e para os efectos legais preceptivos, asinan a presente no lugar e ut.supra.